Fico, Robert, predseda vlády SR (2023-11-14):
Vážený pán predseda Národnej rady Slovenskej republiky, dámy a páni, dovoľte mi, aby som v mene vlády Slovenskej republiky pred vás predstúpil, predložil v zmysle Ústavy Slovenskej republiky programové vyhlásenie vlády a súčasne vás požiadal o vyslovenie dôvery. Prosím, neberte ako prejav neúcty, že sa k vám prihováram bez písomného prejavu, ale mám na to dva dôvody. Prvý dôvod je, že obsahom rozpravy Národnej rady by nemal byť môj prejav, ale samotné programové vyhlásenie vlády, ktoré sme včas a v primeranej kvalite predložili. Druhým dôvodom je, že som s týmto programovým vyhlásením absolútne stotožnený, pretože som bol pri formulovaní každého jedného odseku, každého jedného posolstva a každého jedného cieľa. A verím, že 24-hodinová lehota, ktorá bola zachovaná, bola pre vás postačujúca, aby ste sa zorientovali, pokiaľ ide o naše ciele a plány a bola dostatočná aj na to, aby ste sa mohli pripraviť na dnešné rokovanie. Vážené dámy a páni, nebudem v súvislosti s programom vlády Slovenskej republiky používať žiadne silné slová. Boli sme zvyknutí počúvať, keď vláda predkladala svoj program, že to je najlepší program na svete, že to je najreformnejšia vláda, že to je to najlepšie, čo môže vláda ponúknuť Slovensku. Nechcem o vláde, ktorá sedí za mnou, hovoriť, že je najlepšia na svete, že je najreformnejšia, chcem o nej hovoriť ako o vláde Slovenskej republiky. Ako vláde, ktorá sa vyskytla v konkrétnom čase, ktorá vznikla na základe výsledkov férových parlamentných volieb a ktorá stojí pred mnohými výzvami. Slovensko slzám neverí a zbytočne by sme teraz robili rozbor ekonomickej, sociálnej a finančnej situácie, v ktorej sa Slovensko nachádza. Ale zhodneme sa určite na konštatovaní, že štartovacia čiara, z ktorej táto vláda štartuje, je veľmi hrboľatá a je plná mín a rôznych mechanizmov, ktoré ju mimoriadne ohrozujú. Zhodneme sa na tom, dámy a páni, že nikdy v histórii moderného Slovenska vláda nepreberala finančné, sociálne a ekonomické záležitosti v takom zdeštruovanom stave, ako to vidíme pri verejných financiách. Jeden údaj za všetky. V roku 2018, keď som odchádzal z pozície predsedu vlády, bol deficit Slovenskej republiky 0,7 % a dnes je desaťkrát väčší ako v roku 2018. Ale nesťažujeme si, pretože máme to, čo sme chceli. Chceli sme vyhrať parlamentné voľby, chceli sme zostaviť demokratickú vládnu koalíciu, to sa nám podarilo a našou úlohou je dnes reagovať na to, čo Slovensko a svet prinášajú. Táto vláda prichádza rovnako do situácie, kedy musíme konštatovať také tie klasické parametre, ako je voľný slobodný trh, zlyhávajú. Táto vláda prichádza do obdobia, kedy si uvedomujeme, že akékoľvek multikulturálne pohľady sú dnes za nami a neprinášajú ten efekt, ktorý sa od nich očakával. Musíme konštatovať, že sme v období vojnových konfliktov, hrubého porušovania medzinárodného práva. Bohužiaľ, sme aj v období straty autority významných medzinárodných organizácií, kedy tieto medzinárodné organizácie stratu autority nahrádzajú pokusmi, ktoré nemajú nič spoločné s tým, ako sme si my predstavovali prácu v týchto inštitúciách. Prichádza základná otázka. Ako má vláda Slovenskej republiky reagovať na všetky tieto javy a udalosti? A preto pokiaľ ste mali možnosť sa oboznámiť s programom vlády Slovenskej republiky, ako základný recept ponúkame Ústavu Slovenskej republiky. Priamo v programovom vyhlásení vlády hovoríme, že základným prameňom, o ktorý sa bude opierať činnosť vlády, základným prameňom, o ktorý sa budú opierať rozhodnutia vládneho kabinetu, budú predovšetkým ustanovenia Ústavy Slovenskej republiky ako základného zákona nášho štátu. Musím dnes s veľkým rešpektom a úctou konštatovať, že ľudia, ktorí dávali dohromady Ústavu Slovenskej republiky v roku ´92 a boli veľmi nadčasoví a ak niekto chce počuť a vidieť recepty, ako sa postaviť k hrubému porušovaniu medzinárodného práva, k riešeniu politických konfliktov vojnami, ako sa chceme postaviť k ďalším aspektom, je veľmi dôležité, aby sme postupovali predovšetkým podľa toho, čo nám Ústava Slovenskej republiky prikazuje. Dovoľte mi, aby som predovšetkým odkázal na Preambulu Ústavy Slovenskej republiky. Preambula Ústavy Slovenskej republiky nám prikazuje, aby sme nezabúdali na to, ako sme počas tisícročia bojovali o svoju vlastnú štátnosť a svojbytie. Ústava nám prikazuje, že si máme ctiť odkaz Veľkej Moravy a Cyrila a Metoda. Ústava hovorí o tom, že máme povinnosť dobre spolu žiť my Slováci a Slovenky s ďalšími predstaviteľmi národnostných menšín a inými občanmi Slovenskej republiky. Ústava nám prikazuje, že máme podporovať mier. Prosím, nezabúdajme, ako Ústava Slovenskej republiky charakterizuje Slovenskú republiku. Slovenská republika podľa čl. 1 má byť zvrchovaný, demokratický a právny štát. Ja k týmto trom charakteristikám pridávam ešte charakteristiku sociálny štát. Pod zvrchovanosťou rozumieme suverénne postoje predovšetkým v oblasti zahraničnej politiky. Áno, my rešpektujeme a vážime si členstvo Slovenskej republiky v inštitúciách, ako je Európska únia a NATO. Na druhej strane chcem veľmi jasne povedať, že zahraničná politika tejto vlády sa bude orientovať na všetky štyri svetové strany a že budeme vo významných medzinárodných inštitúciách vystupovať suverénne predovšetkým vtedy, ak budeme cítiť ohrozenie našich národnoštátnych záujmov. Ústava hovorí, že máme byť demokratickí. Dámy a páni, viem, že niektoré rozhodnutia vlády vyvolávajú veľké diskusie, ale som presvedčený, že túto krajinu by mali riadiť orgány, ktoré vznikli na základe výsledkov parlamentných volieb, pretože ústava jasne hovorí, že štátna moc pochádza od ľudí. Nemôžeme rešpektovať, aby túto krajinu ovládali, riadili médiá alebo mimovládne organizácie bez akejkoľvek politickej zodpovednosti. Ústava hovorí, že máme byť štát právny. Došlo k obrovským defektom, pokiaľ išlo o právny štát v ostatných troch rokoch a musíte byť pripravení na to, že vás požiadame o podporu viacerých návrhov zákonov, ktoré budú tieto defekty naprávať. Sme vláda, dámy a páni, ktorá chce predovšetkým založiť svoje pôsobenie na plnom rešpekte k medzinárodnému právu. Slovensko nemá ani veľkú armádu a nevie si riešiť svoje problémy použitím sily. My vieme riešiť problémy len tak, že bude dôsledne trvať na rešpektovaní medzinárodného práva tak, ako nám to prikazuje Ústava Slovenskej republiky. Celý obsah programového vyhlásenia vlády, pokiaľ ide o plány, rozhodnutia, je predovšetkým postavený na čl. 55 Ústavy Slovenskej republiky, ktorý hovorí, že hospodárstvo Slovenskej republiky má byť založené na trhu, ale súčasne má byť ekologicky a sociálne orientované. Trhové, ekologické a sociálne sú tri prívlastky, ktoré sú pre nás rovnocenné a všetkým týmto trom prívlastkom budeme prikladať veľký význam. Nechcem, aby sme sa, ak táto vláda skončí, či to bude v plánovanom termíne 2027, alebo skôr, naťahovali ohľadne nejakých čísiel. Želám si však jednu vec, aby sa ľudia v roku 2027 mohli obzrieť späť a mohli povedať, žije sa nám lepšie, pokojnejšie a bezpečnejšie ako v roku 2023. Toto je náš plán, toto je obsah programového vyhlásenia vlády a s takýmto obsahom programu vlády sa na vás obraciam a súčasne vás žiadam, aby ste vláde Slovenskej republiky vyslovili dôveru. Rešpektujme Ústavu Slovenskej republiky a preto mi dovoľte, aby som vás vyzval všetkých, ako ste tu, pridajte sa k vláde Slovenskej republiky a poďme spoločne robiť to, čo nám prikazuje ústava. Ďakujem pekne. (Potlesk.)